CELEX: 32012R0472
Language: lt
Date: 2012-06-04 00:00:00
Title: 2012 m. birželio 4 d. Komisijos reglamentas (ES) Nr. 472/2012, kuriuo dėl medienos kanifolijos glicerolio esterių (E 445) naudojimo atspaudams ant kieto konditerijos gaminių paviršiaus daryti keičiamas Europos Parlamento ir Tarybos reglamento (EB) Nr. 1333/2008 II priedas  Tekstas svarbus EEE

5.6.2012   
            
            
               LT
            
            
               Europos Sąjungos oficialusis leidinys
            
            
               L 144/22
            
         KOMISIJOS REGLAMENTAS (ES) Nr. 472/2012
   2012 m. birželio 4 d.
   kuriuo dėl medienos kanifolijos glicerolio esterių (E 445) naudojimo atspaudams ant kieto konditerijos gaminių paviršiaus daryti keičiamas Europos Parlamento ir Tarybos reglamento (EB) Nr. 1333/2008 II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį ir 30 straipsnio 5 dalį,
   kadangi:
   
               (1)
            
            
               Reglamento (EB) Nr. 1333/2008 II priede nustatytas Sąjungos maisto priedų, leistinų naudoti maisto produktuose, sąrašas ir jų naudojimo sąlygos;
            
         
               (2)
            
            
               šis sąrašas gali būti iš dalies pakeistas pagal 2008 m. gruodžio 16 d. Europos Parlamento ir Tarybos reglamente (EB) Nr. 1331/2008, nustatančiame maisto priedų, fermentų ir kvapiųjų medžiagų leidimų suteikimo procedūrą (2), nurodytą procedūrą;
            
         
               (3)
            
            
               pagal Reglamento (EB) Nr. 1331/2008 3 straipsnio 1 dalį Sąjungos maisto priedų sąrašas gali būti atnaujintas Komisijos iniciatyva arba gavus paraišką;
            
         
               (4)
            
            
               buvo pateikta ir valstybėms narėms perduota paraiška dėl medienos kanifolijos glicerolio esterių (E 445) naudojimo kaip emulsiklio atspaudams ant kieto konditerijos gaminių paviršiaus daryti;
            
         
               (5)
            
            
               dabartinių maisto dažiklių preparatų, naudojamų atspaudams ant kieto konditerijos gamininių paviršiaus daryti, kokybė yra nepakankamai gera tekstams, logotipams ir paveikslėliams atspausti. Atlikus mokslinius tyrimus ir remiantis technologine plėtra nustatyta, kad medienos kanifolijos glicerolio esteriai (E 445), naudojami kaip emulsiklis vandeniniuose maisto dažiklių preparatuose, padeda sumaišyti ingredientus ir pagerina vientisumą; todėl preparatas tampa homogeniškesnis ir pagerėja jo fiksuojamosios ir dengiamosios savybės. Jį naudojant lengviau atspaudžiamas aukštos kokybės tekstas ir didelės raiškos paveikslėliai ant personalizuotų ir (arba) reklaminių iškilmingoms progoms skirtų konditerijos gaminių kieto paviršiaus;
            
         
               (6)
            
            
               Maisto priedų suvartojimo Europos Sąjungoje ataskaitoje (3) Komisija padarė išvadą, kad nebūtina atlikti papildomo medienos kanifolijos glicerolio esterių (E 445) tyrimo, nes teoriškai apskaičiuotas suvartojamas kiekis, nustatytas remiantis atsargiomis prielaidomis apie maisto ir maisto priedų vartojimą (1 etapas), neviršija leistinos paros dozės. Šią leistiną paros dozę 1992 m. birželio 19 d. nustatė Maisto produktų mokslinis komitetas (4). Papildoma dozė, kuri būtų suvartojama esterius naudojant pagal naują paskirtį atspaudams ant kieto konditerijos gaminių paviršiaus daryti, labai nepadidintų bendro suvartojamo esterių kiekio. Todėl tikslinga leisti medienos kanifolijos glicerolio esterius (E 445) naudoti kaip emulsiklį atspaudams ant kieto konditerijos gaminių paviršiaus daryti;
            
         
               (7)
            
            
               pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kadangi leidimas medienos kanifolijos glicerolio esterius (E 445) naudoti kaip emulsiklį atspaudams ant kieto konditerijos gaminių paviršiaus daryti yra to sąrašo atnaujinimas ir nėra tikėtina, kad tai darys poveikį žmonių sveikatai, nebūtina prašyti Europos maisto saugos tarnybos pateikti nuomonę;
            
         
               (8)
            
            
               laikantis 2011 m. lapkričio 11 d. Komisijos reglamento (ES) Nr. 1129/2011, kuriuo iš dalies keičiamas Europos Parlamento ir Tarybos reglamento (EB) Nr. 1333/2008 II priedas sudarant Sąjungos maisto priedų sąrašą (5), pereinamojo laikotarpio nuostatų, II priedas, kuriame pateikiamas Sąjungos maisto priedų, leistinų naudoti maisto produktuose, sąrašas ir jų naudojimo sąlygos, taikomas nuo 2013 m. birželio 1 d. Siekiant leisti medienos kanifolijos glicerolio esterius (E 445) naudoti atspaudams ant kieto konditerijos gaminių paviršiaus daryti anksčiau, būtina patikslinti ankstesnę taikymo datą, susijusią su to maisto priedo naudojimu;
            
         
               (9)
            
            
               todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
            
         
               (10)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1333/2008 II priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2012 m. birželio 4 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 354, 2008 12 31, p. 16.
   
      (2)  OL L 354, 2008 12 31, p. 1.
   
      (3)  COM(2001) 542 galutinis.
   
      (4)  http://ec.europa.eu/food/fs/sc/scf/reports/scf_reports_32.pdf.
   
      (5)  OL L 295, 2011 11 12, p. 1.
   
      PRIEDAS
      Reglamento (EB) Nr. 1333/2008 II priedo E dalyje maisto kategorijoje 05.2 „Kiti konditerijos gaminiai, įskaitant burnos kvapo gaivinamąsias pastiles“ po E 442 įrašo įterpiamas šis įrašas:
      
         
                      
                  
                  
                     „E 445
                  
                  
                     Medienos kanifolijos glicerolio esteriai
                  
                  
                     320
                  
                  
                      
                  
                  
                     Tik atspaudams ant kieto personalizuotų ir (arba) reklaminių konditerijos gaminių paviršiaus daryti
                  
                  
                     Taikymo laikotarpis –
                     nuo 2012 m. birželio 25 d.“